ಬರ್ಗರ್ ಪೇಂಟ್ಸ್

ಬರ್ಗರ್ ಪೇಂಟ್ಸ್ ಲಿಮಿಟೆಡ್ ಕೋಲ್ಕತ್ತಾ ಮೂಲದ ಭಾರತೀಯ ಬಹುರಾಷ್ಟ್ರೀಯ ಪೇಂಟ್ ಕಂಪನಿಯಾಗಿದೆ. ಈ ಕಂಪನಿಯು ಭಾರತದಲ್ಲಿ ೧೬, ನೇಪಾಳದಲ್ಲಿ ೨, ಪೋಲೆಂಡ್ ಮತ್ತು ರಷ್ಯಾದಲ್ಲಿ ತಲಾ ಒಂದರಂತೆ ಉತ್ಪಾದನಾ ಘಟಕಗಳನ್ನು ಹೊಂದಿದೆ. ಇದು ಹೌರಾ ಮತ್ತು ರಿಶ್ರಾ , ಅರಿನ್ಸೊ, ತಲೋಜಾ, ನಲ್ಟೋಲಿ, ಗೋವಾ, ದೇವ್ಲಾ, ಹಿಂದೂಪುರ , ಜೆಜುರಿ , ಜಮ್ಮು, ಪುದುಚೇರಿ ಮತ್ತು ಉದ್ಯೋನಗರದಲ್ಲಿ ಉತ್ಪಾದನಾ ಘಟಕಗಳನ್ನು ಹೊಂದಿದೆ. ಕಂಪನಿಯು ಭಾರತ, ರಷ್ಯಾ, ಪೋಲೆಂಡ್, ನೇಪಾಳ ಮತ್ತು ಬಾಂಗ್ಲಾದೇಶಗಳಲ್ಲಿ ಅಸ್ತಿತ್ವದಲ್ಲಿದೆ. ಇದು ೩೬೦೦ ಕ್ಕೂ ಹೆಚ್ಚು ಉದ್ಯೋಗಿಗಳ ಬಲವನ್ನು ಹೊಂದಿದೆ ಮತ್ತು ೨೫,೦೦೦ ಕ್ಕಿಂತ ಹೆಚ್ಚು ವಿತರಕರ ದೇಶಾದ್ಯಂತ ವಿತರಣಾ ಜಾಲವನ್ನು ಹೊಂದಿದೆ.

ಇತಿಹಾಸ

ಯುರೋಪಿಯನ್
೧೭೬೦ ರಲ್ಲಿ ಲೂಯಿಸ್ ಬರ್ಗರ್ ಇಂಗ್ಲೆಂಡ್‌ನಲ್ಲಿ ಡೈ ಮತ್ತು ಪಿಗ್ಮೆಂಟ್ ಉತ್ಪಾದನಾ ವ್ಯವಹಾರವನ್ನು ಪ್ರಾರಂಭಿಸಿದರು. ಅದು ನಂತರ ಲೂಯಿಸ್ ಬರ್ಗರ್ ಮತ್ತು ಸನ್ಸ್ ಲಿಮಿಟೆಡ್‌ಗೆ ಬದಲಾಯಿತು. ೧೭೭೦ ರಲ್ಲಿ ಲೂಯಿಸ್ ಸ್ಟೀಗೆನ್‌ಬರ್ಗರ್ ಫ್ರಾಂಕ್‌ಫರ್ಟ್‌ನಿಂದ ಲಂಡನ್‌ಗೆ ಪ್ರಶ್ಯನ್ ನೀಲಿ ಬಣ್ಣವನ್ನು ಮಾರಾಟ ಮಾಡಲು ಸ್ಥಳಾಂತರಗೊಂಡರು. ಇದನ್ನು ಅವರ ಸ್ವಂತ ಸೂತ್ರವನ್ನು ಬಳಸಿ ತಯಾರಿಸಲಾಯಿತು. ಇದು ಆ ಕಾಲದ ಹೆಚ್ಚಿನ ಮಿಲಿಟರಿ ಸಮವಸ್ತ್ರಗಳ ಬಣ್ಣವಾಗಿತ್ತು. ನಂತರ ಅವರು ತಮ್ಮ ಹೆಸರನ್ನು ಲೆವಿಸ್ ಬರ್ಗರ್ ಎಂದು ಬದಲಾಯಿಸಿದರು. ೧೮೭೦ ರ ಹೊತ್ತಿಗೆ ಬರ್ಗರ್ ಪೇಂಟ್ಸ್ ಕಪ್ಪು ಸೀಸ, ಸಲ್ಫರ್, ಸೀಲಿಂಗ್ ವ್ಯಾಕ್ಸ್ ಮತ್ತು ಸಾಸಿವೆಯಂತಹ ೧೯ ವಿಭಿನ್ನ ವರ್ಣದ್ರವ್ಯಗಳನ್ನು ಮಾರಾಟ ಮಾಡಿತು. ಅವರ ನಿಧನದ ನಂತರ ಅವರ ಮಕ್ಕಳು ವ್ಯವಹಾರವನ್ನು ವಹಿಸಿಕೊಂಡರು.   ೧೯೦೦ ರ ದಶಕದಲ್ಲಿ ಅಮೆರಿಕದ ಕಂಪನಿಯಾದ ಶೆರ್ವಿನ್-ವಿಲಿಯಮ್ಸ್ ಕಂಪನಿಯ ಮೇಲೆ ಹಿಡಿತ ಸಾಧಿಸಿದರು.

ಭಾರತೀಯ ಉಪಖಂಡ
೧೭ ಡಿಸೆಂಬರ್ ೧೯೨೩ ರಂದು ಶ್ರೀ ಹ್ಯಾಡ್ಫೀಲ್ಡ್ ಕಲ್ಕತ್ತಾದಲ್ಲಿ ಹ್ಯಾಡ್ಫೀಲ್ಡ್ಸ್ (ಇಂಡಿಯಾ) ಲಿಮಿಟೆಡ್ ಎಂಬ ಸಣ್ಣ ಬಣ್ಣದ ಕಂಪನಿಯನ್ನು ಸ್ಥಾಪಿಸಿದರು. ೧೯೪೭ ರ ಅಂತ್ಯದ ವೇಳೆಗೆ ಬ್ರಿಟಿಷ್ ಪೇಂಟ್ಸ್ ಹ್ಯಾಡ್ಫೀಲ್ಡ್ (ಇಂಡಿಯಾ) ಲಿಮಿಟೆಡ್ ಅನ್ನು ಸ್ವಾಧೀನಪಡಿಸಿಕೊಂಡಿತು ಮತ್ತು ಆದ್ದರಿಂದ ಬ್ರಿಟಿಷ್ ಪೇಂಟ್ಸ್ (ಇಂಡಿಯಾ) ಲಿಮಿಟೆಡ್ ಅನ್ನು ಪಶ್ಚಿಮ ಬಂಗಾಳ ರಾಜ್ಯದಲ್ಲಿ ಸಂಯೋಜಿಸಲಾಯಿತು. ೧೯೫೧ ರಲ್ಲಿ ದೆಹಲಿ ಮತ್ತು ಮುಂಬಯಿಯಲ್ಲಿ ಮಾರಾಟ ಕಚೇರಿಗಳನ್ನು ತೆರೆಯಲಾಯಿತು ಮತ್ತು ಗುವಾಹಟಿಯಲ್ಲಿ ಡಿಪೋವನ್ನು ಪ್ರಾರಂಭಿಸಲಾಯಿತು. ೧೯೬೯ ರಲ್ಲಿ ಯುಕೆ ಬರ್ಗರ್ ಜೆನ್ಸನ್ ನಿಕೋಲ್ಸನ್ ಲಿಮಿಟೆಡ್ ಬ್ರಿಟಿಷ್ ಪೇಂಟ್ಸ್ (ಇಂಡಿಯಾ) ಲಿಮಿಟೆಡ್ ಅನ್ನು ಖರೀದಿಸಿತು. ಇದು ಭಾರತದಲ್ಲಿ ಲೆವಿಸ್ ಬರ್ಗರ್ ಅವರ ಪರಂಪರೆಯ ಆರಂಭವನ್ನು ಸೂಚಿಸಿತು. ೧೯೭೩ ರಲ್ಲಿ ಡಿ.ಮಧುಕರ್ ವ್ಯವಸ್ಥಾಪಕ ನಿರ್ದೇಶಕರಾಗಿ ಅಧಿಕಾರ ವಹಿಸಿಕೊಂಡರು. ೧೯೭೮ ರ ಹೊತ್ತಿಗೆ ಮಾರಾಟದ ಅಂಕಿಅಂಶಗಳು ರೂಪಾಯಿ ೧೬ ಕೋಟಿಗಳನ್ನು ತಲುಪಿದವು. ೮೦ ಮತ್ತು ೯೦ ರ ದಶಕಗಳಲ್ಲಿ ಎಮಲ್ಷನ್ ಮತ್ತು ಡಿಸ್ಟೆಂಪರ್‌ಗಳಂತಹ ಅನೇಕ ಹೊಸ ಉತ್ಪನ್ನಗಳನ್ನು ಬಿಡುಗಡೆ ಮಾಡಲಾಯಿತು. ೧೯೯೧ ರಲ್ಲಿ ಯುಬಿ ಸಮೂಹವು ಕಂಪನಿಯನ್ನು ಕುಲದೀಪ್ ಸಿಂಗ್ ಧಿಂಗ್ರಾ (ಅಧ್ಯಕ್ಷರು) ಮತ್ತು ಗುರ್ಬಚನ್ ಸಿಂಗ್ ಧಿಂಗ್ರಾ   (ಉಪಾಧ್ಯಕ್ಷ) ಗೆ ಮಾರಾಟ ಮಾಡಿತು. ೧ ಜುಲೈ ೧೯೯೪ ರಂದು ಸುಬೀರ್ ಬೋಸ್ ವ್ಯವಸ್ಥಾಪಕ ನಿರ್ದೇಶಕರಾಗಿ ಅಧಿಕಾರ ವಹಿಸಿಕೊಂಡರು. ಬೋಸ್ ೩೦ ಜೂನ್ ೨೦೧೨ ರಂದು ನಿವೃತ್ತರಾದರು. ಕಂಪನಿಯನ್ನು ಪ್ರಸ್ತುತ ವ್ಯವಸ್ಥಾಪಕ ನಿರ್ದೇಶಕರಾದ ಅಭಿಜಿತ್ ರಾಯ್ ಅವರಿಗೆ ಹಸ್ತಾಂತರಿಸಿದರು.

ಮಾರ್ಚ್ ೨೦೧೩ ರಲ್ಲಿ ಬರ್ಗರ್ ಪೇಂಟ್ಸ್ ಮುಂಬೈ ಮೂಲದ ಶೆರ್ವಿನ್-ವಿಲಿಯಮ್ಸ್  ಆರ್ಕಿಟೆಕ್ಚರಲ್ ಪೇಂಟ್ಸ್ ವಿಭಾಗವನ್ನು ಸ್ವಾಧೀನಪಡಿಸಿಕೊಂಡಿತು. ೨೦೨೧ ರಲ್ಲಿ ಬರ್ಗರ್ ಪೇಂಟ್ಸ್ ಉತ್ತರ ಪ್ರದೇಶದ ಸ್ಯಾಂಡಿಲಾದಲ್ಲಿ ತಮ್ಮ ಸ್ಥಾವರವನ್ನು ಸ್ಥಾಪಿಸಿತು.

ಪಾಕಿಸ್ತಾನ
೨೫ ಮಾರ್ಚ್ ೧೯೫೦ ರಂದು ಬರ್ಗರ್ ಪೇಂಟ್ಸ್ ಪಾಕಿಸ್ತಾನ್ ಲಿಮಿಟೆಡ್ ಅನ್ನು ಪಾಕಿಸ್ತಾನದಲ್ಲಿ ಸಂಯೋಜಿಸಲಾಯಿತು. ೧೯೫೫ ರಲ್ಲಿ ಕರಾಚಿ ಕಾರ್ಖಾನೆಯನ್ನು ಸ್ಥಾಪಿಸಲಾಯಿತು. ೧೯೭೪ ರಲ್ಲಿ ಬರ್ಗರ್ ಪಾಕಿಸ್ತಾನ್ ಪಬ್ಲಿಕ್ ಲಿಮಿಟೆಡ್ ಕಂಪನಿಯಾಯಿತು. ೧೯೭೪ ರಲ್ಲಿ ಬರ್ಗರ್ ಪಾಕಿಸ್ತಾನದ ಶೇಕಡಾ ೫೦.೬೨ ರಷ್ಟು ಷೇರುಗಳನ್ನು ಜೆನ್ಸನ್ ಮತ್ತು ನಿಕೋಲ್ಸನ್ ಲಿಮಿಟೆಡ್ (ಯುಕೆ ಮೂಲ ಕಂಪನಿ) ಹೊಂದಿತ್ತು. ಶೇಕಡಾ ೪೯.೩೮ ರಷ್ಟು ಷೇರುಗಳನ್ನು ಪಾಕಿಸ್ತಾನಿ ಹೂಡಿಕೆದಾರರು ಹೊಂದಿದ್ದರು. ೧೯೯೧ ರಲ್ಲಿ ಬ್ರಿಟಿಷ್ ವರ್ಜಿನ್ ಐಲ್ಯಾಂಡ್ ಕಂಪನಿಯಾದ ಸ್ಲೋಟ್ರಾಪಿಡ್ ಲಿಮಿಟೆಡ್ ಕಂಪನಿಯ ಶೇಕಡಾ ೫೦.೬೨ ರಷ್ಟು ಷೇರುಗಳನ್ನು ಖರೀದಿಸುವ ಮೂಲಕ ಬರ್ಗರ್ ಪೇಂಟ್ಸ್ ಪಾಕಿಸ್ತಾನ್ ಲಿಮಿಟೆಡ್‌ನ ನಿಯಂತ್ರಣವನ್ನು ಸ್ವಾಧೀನಪಡಿಸಿಕೊಂಡಿತು.

ಬಾಂಗ್ಲಾದೇಶ
ಬಾಂಗ್ಲಾದೇಶದ ಭೌಗೋಳಿಕ ಪ್ರದೇಶದಲ್ಲಿ ಬರ್ಗರ್ ಪೇಂಟ್‌ಗಳನ್ನು ಬರ್ಗರ್ ಯುಕೆ ಮತ್ತು ನಂತರ ಬರ್ಗರ್ ಪಾಕಿಸ್ತಾನದಿಂದ ಆಮದು ಮಾಡಿಕೊಳ್ಳಲಾಯಿತು.೧೯೭೦ ರಲ್ಲಿ ಕಾಲೂರ್ಘಾಟ್, ಚಿತ್ತಗಾಂಗ್ ಕಾರ್ಖಾನೆಯನ್ನು ಉದ್ಘಾಟಿಸಲಾಯಿತು. ೧೯೮೦ ರಲ್ಲಿ ಕಂಪನಿಯ ಹೆಸರು ಜೆ ಆಂಡ್ ಎನ್ (ಬಾಂಗ್ಲಾದೇಶ) ಲಿಮಿಟೆಡ್‌ನಿಂದ ಬರ್ಗರ್ ಪೇಂಟ್ಸ್ ಬಾಂಗ್ಲಾದೇಶ ಲಿಮಿಟೆಡ್‌ಗೆ ಬದಲಾಯಿತು.

ಕಾರ್ಯಾಚರಣೆ
ರಷ್ಯಾದಲ್ಲಿ ಕಾರ್ಯಾಚರಣೆಗಳು ಮತ್ತು ಕ್ರಾಸ್ನೋಡರ್ನಲ್ಲಿರುವ ಬರ್ಗರ್ ಉತ್ಪಾದನಾ ಘಟಕದಲ್ಲಿ ಉತ್ಪಾದನಾ ಸೌಲಭ್ಯವನ್ನು ಹೊರತುಪಡಿಸಿ ಬರ್ಗರ್ ಪೇಂಟ್ಸ್ ಇಂಡಿಯಾ ಸಹ ನೇಪಾಳದಲ್ಲಿ ಕಾರ್ಯಾಚರಣಾ ಘಟಕವನ್ನು ಹೊಂದಿದೆ. ಪೂರ್ವ ಯುರೋಪಿನಲ್ಲಿ ಬಾಹ್ಯ ನಿರೋಧನ ಪೂರ್ಣಗೊಳಿಸುವಿಕೆ ವ್ಯವಸ್ಥೆಗಳ (ಇಐಎಫ್‌ಎಸ್) ಪೂರೈಕೆದಾರ ಪೋಲೆಂಡ್‌ನ ಬೊಲಿಕ್ಸ್ ಎಸ್‌ಎಯನ್ನೂ ಅವರು ಸ್ವಾಧೀನಪಡಿಸಿಕೊಂಡಿದ್ದಾರೆ.

ಉಲ್ಲೇಖಗಳು